Tushee

Rohayatusshimah Mohamad Aris atau lebih terkenal sebagai Tushee (lahir 20 September 1975) ialah seorang penyanyi dan pelakon wanita Malaysia. Beliau terkenal menerusi lagu-lagu popularnya, termasuk "Amboi Malu" dan "Katakanlah Kepadaku".

Kerjaya
Tushee memulakan kerjayanya dalam bidang muzik pada 1990 apabila beliau merakamkan album pertama Jeffary & Tushee ketika usianya baru 15 tahun dan pernah diangkat sebagai Juara Bintang Box Office dan Juara Bintang Radio 3 Shah Alam.

Beliau muncul bersama album pertama, Di Sebalik Janji yang dikeluarkan pada 1994 di bawah Suria Records (SRC). Album ini mendapat sentuhan daripada Ahmad Nawab yang berkhidmat sebagai penerbit album. Antara lagu yang dikeluarkan sebagai single ialah "Katakanlah Kepadaku" dan "Di Sebalik Janji". Menerusi album ini, Tushee dicalonkan bagi kategori Artis Baru Terbaik (Wanita) di Anugerah Industri Muzik ke-2 pada 1995.

Album keduanya pula menyusul dengan tajuk Ku Rasa Apa Yang Kau Rasa yang dikeluarkan pada tahun yang sama. Beliau meninggalkan SRC pada 1997 dan menandatangani kontrak bersama Incitec Music, sekaligus muncul bersama album ketiga yang bertajuk Amboi Malu yang berkonsepkan disko dangdut.

Tushee juga berjinak-jinak dalam bidang lakonan, dengan membintangi drama Semarang yang disiarkan di TV3. Sebagai pelakon baru ketika itu, beliau berlakon bersama nama-nama besar seperti Nasir Bilal Khan, Radhi Khalid, Wan Maimunah dan Azean Irdawaty. Persembahan beliau dalam Semarang melayakkan Tushee menerima pencalonan bagi Pelakon Pembantu Wanita Terbaik di Anugerah Skrin dan Bintang Popular 1997/98.

Selain bidang muzik dan lakonan, Tushee juga berbakat sebagai pengacara televisyen. Ini terbukti apabila beliau mengacarakan rancangan kuiz Simpan-Simpan dan beberapa rancangan TV lain.

Pada tahun 2002, beliau muncul dengan album Disko Remix di bawah Musicland. Untuk album ini, beliau membuat kelainan dari segi konsep dan imej dengan memilih konsep disko remix. Selepas perkahwinannya, beliau memutuskan untuk memperlahankan kerjaya seninya. Tushee kemudian berkata kepada Berita Harian pada 2018 bahawa meskipun lagu-lagunya disiarkan di radio, beliau memutuskan untuk tidak lagi merakamkan album atau lagu baharu.

Kehidupan peribadi
Beliau telah berkahwin dengan Mohd Ra'ayim Jemakir dan dikurniakan dua anak, Muhammad Danish Adam dan Kay Isa Nur Dania.

Diskografi

Album
 Jeffary & Tushee (1990)
 Di Sebalik Janji (1994)
 Ku Rasa Apa Yang Kau Rasa (1995)
 Amboi Malu (1997)
 Bukan Mudah Merawat Luka (2002)

Album adunan semula
 Disko Remix (2002)

Single
 "Amboi Malu"
 "Katakankah Kepadaku"

Filemografi

Drama

Televisyen

Anugerah dan pencalonan

Rujukan

Pautan luar
 

Kelahiran 1975
Orang hidup
Orang Malaysia berketurunan Melayu
Muslim Malaysia
Orang dari Kuala Lumpur
Penyanyi wanita Malaysia
Penyanyi berbahasa Melayu
Pelakon wanita Malaysia